Trine Pertou Mach (EL), 2024-01-18:
Siden 1940'erne har israelere og palæstinensere ligget i uforsonlig konflikt med hinanden.
I perioder har vi kunnet nære et skrøbeligt håb om udsigt til fred og forsoning, men det er mange år siden, der har været reelle ansatser til at påbegynde fredsforhandlingerne igen.
Sådan kan man gå baglæns i historien og se opblussen af konflikt og angreb fra den ene side til den anden side og omvendt.
Ingen part går fri her.
I årevis har udviklingen i Palæstina og i relationen mellem israelerne og palæstinenserne gjort det stadig vanskeligere at opnå den tostatsløsning, som jo er en del af den officielle danske palæstinapolitik.
Lige nu synes fred og forsoning at være længere væk end nogen sinde før, så hvis der skal opnås et håb om en tostatsløsning, håb om, at israelere og palæstinensere kan leve side om side, har de to befolkninger brug for omverdenens, også Danmarks, støtte.
I Danmark har vi formuleret vores støtte til Palæstina gennem en strategisk vision for årene 2021-25, og jeg vil gerne citere fra den: Det er Danmarks strategiske mål at »støtte en fredelig løsning på den israelsk-palæstinensiske konflikt gennem realiseringen af en to-statsløsning samtidig med at stræbe efter at fremme stabilitet i regionen og forbedre levevilkårene for de palæstinensere, som er fanget i konflikten.«
Og jeg fortsætter: »Kort sagt er Danmark ikke engageret i Palæstina for at opnå kortsigtet succes, men med et vedholdende langsigtet fokus på den store og vigtige opgave med palæstinensisk statsopbygning, udvikling, fred og stabilitet.«
For at kunne gøre det her har Danmark valgt at fokusere på fremme af menneskerettigheder, demokratisk ansvarlighed, grøn, bæredygtig og inkluderende jobskabelse, modstandskraft, fred og stabilitet og på alle de her områder at have et særligt fokus på kvinder og unge.
Alle de her mål handler om flere ting.
Det handler også om noget af det, som udviklingsministeren var inde på, nemlig at forebygge radikalisering og ekstremisme og reducere det, man kalder irregulær migration, ved at adressere de grundlæggende årsager.
Vi står helt bag den strategiske vision, den strategiske ramme og de formuleringer for vores arbejde i Palæstina.
Det brutale terrorangreb, der foregik den 7. oktober 2023, kan på ingen måde undskyldes og kræver fuld fordømmelse.
Det foranledigede i Danmark og flere andre lande, at man satte udviklingsbistanden på pause for at gennemgå den for at sikre, at der ikke var nogen af de danske udviklingskroner, der gik forkerte steder hen.
Den er for nylig i Danmark blevet genoptaget, fordi, som undersøgelsen viser, pengene går til det tiltænkte og ikke i lommerne eller hænderne på de forkerte kræfter.
Det er vigtigt at huske, at Palæstina er et af de fattigste lande i Mellemøsten- og Nordafrikaregionen.
Der er håbløse livsvilkår, meget begrænset frihed, meget begrænsede muligheder for at realisere sine drømme og meget, meget begrænsede muligheder for fred og en fredelig udvikling.
Vilkårene er kun blevet sværere, og derfor er der virkelig brug for det, som Danmark blandt mange andre ting er rigtig gode til, nemlig det langsigtede og solide arbejde med at fremme rettigheder, styrke unge menneskers muligheder for selv at tage vare på udviklingen i deres liv, kontrollere myndighederne og kontrollere myndighedernes brug af ressourcer.
Der er også brug for at skabe jobs, der er brug for at skabe civilsamfundsmodstandskraft og alle de ting, som jeg nævnte lige før.
En retfærdig fred, vejen til den og forudsætningerne for at nå dertil er rigtig svære at se lige nu, og netop derfor skal Danmark ikke stoppe sin udviklingsbistand.
Det er om nogen sinde nu, der er brug for, at nogen stiller op og styrker de kræfter, der vil freden, som vil de lige rettigheder, som vil demokratiet, som vil kønnenes ligestilling, og som vil et blomstrende og pluralistisk civilsamfund.
Derfor forstår vi ikke forslagsstillernes hensigt med beslutningsforslaget, og vi kan ikke støtte op om det.
Vi mener faktisk, at frem for at stoppe udviklingsbistanden burde man måske overveje at øge den.